Diari Oficial de la Generalitat Valenciana


Sumari del DOGV 7675, del 10-12-2015 (2015/9834)

RESOLUCIÓ de 20 de novembre de 2015, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 118/15-AIA Quart de Poblet.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7675

Data del DOGV
:   10-12-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/9834


Data del document
:   20-11-2015

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Quart de Poblet
    * impacte ambiental

RESOLUCIÓ de 20 de novembre de 2015, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 118/15-AIA Quart de Poblet. [2015/9834]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual establix la publicació en el Diari Oficial de la Comunitat Valenciana de la declaració d'impacte ambiental, resolc:  
Publicar en el Diari Oficial de la Comunitat Valenciana la declaració d'impacte ambiental corresponent a l'expedient 118/15-AIA Quart de Poblet.  
  
«Declaració d'impacte ambiental  
Expedient: 118/4626-VXG.  
Títol: planta de valorització de residus sòlids inerts.  
Promotor: Contenedores Galán, SL.  
Autoritat substantiva: Ajuntament de Quart de Poblet.  
Localització: c/ General Lobo Montero, núm. 12, pol. ind. Ciutat Mudeco, del terme municipal de Quart de Poblet (València).  
  
Descripció del projecte  
L'objecte del present projecte és la sol·licitud de la llicència ambiental d'acord amb la Llei 2/2006, de 5 de maig, de Prevenció de la Contaminació i Qualitat Ambiental, per a la legalització d'una planta de valorització de residus sòlids inerts.  
L'activitat s'exercix en una nau industrial, situada en el c/ General Lobo Montero, núm. 12, pol. ind. Ciutat Mudeco, del terme municipal de Quart de Poblet (València).  
La superfície total de l'establiment és de 2253,84 m², i és:  
- Superfície total construïda: 1266,16 m².  
- Superfície pati: 983,69 m².  
La nau té de dos entresolats de les superfícies següents:  
- Entresolat 1 (oficines sense ús i vestidor): 51,09 m².  
- Entresolat 2 (sala del personal): 67,79 m².  
El pati disposa d'una part coberta i una altra exterior, rodejat d'un mur de blocs de formigó de 3 metres d'altura, amb la següent distribució per a la gestió de residus:  
- Zona coberta existent: 274,67 m².  
- Zona en pati: 164,00 m².  
L'activitat exercida en l'empresa és la recepció, emmagatzematge temporal, descontaminació i desmuntatge de materials de la construcció per a recuperar metalls i altres residus recuperables (valorització de residus inerts).  
L'emmagatzematge de metalls es realitza a l'interior de la nau, estos s'arrepleguen en contenidors. Els elements servibles es comproven i es posen a la venda com ara: fragments, peces i parts del metall.  
  
Descripció del procés productiu  
El procés de l'activitat consta del següent:  
1. Entrada del material (entrada de contenidors amb residus d'obra).  
  
2. Descàrrega del material (els vehicles els descarreguen en la secció corresponent).  
3. Classificació segons la naturalesa i manipulació dels materials:  
  
3.1. Fèrrics: ferralla de ferro i acer.  
3.2. No fèrrics: ferralla d'altres metalls.  
3.3. Mixta: ferralla de ferro o acer mesclada amb altres metalls.  
3.4. Residus inerts d'obra: pedres, ciments, ceràmics, etc.  
Els materials no metàl·lics es trituren i es piquen per a vendre'ls com a reblert de tot-u o altres usos.  
La manipulació dels materials serà manual o mecànica segons la dimensió:  
- Els materials llargs (1 metre o més) són tractats en màquines (premsa-cisalla), on es tallen i s'empaqueten.  
- Els materials mixtos es desballesten amb xicoteta ferramenta, com el bufador i es classificaran en fèrrics o en no fèrrics.  
4. Eixida i destinació del material:  
El material es carrega en camions autogrua o en tràilers i es transporten a foses, segons la naturalesa del material, per a fondre'ls i convertir-los en materials nous tipus: bigues, platines, xapes, varetes, peces, etc.  
En la planta no es recepcionen altres residus que puguen ser considerats com a perillosos o no inerts.  
Quant a la relació de la maquinària a utilitzar:  
- Màquina autopropulsada per a triturat de runes.  
- Pala carregadora autopropulsada.  
- Carregadora-escombradora.  
- Carretó elevador.  
- Equip d'aspiració de pols.  
- Compressor.  
- Serra de metalls.  
- Equip de soldadura autògena i elèctrica.  
- Equip de plasma.  
- Desmuntadora de pneumàtics.  
Adequació de la parcel·la segons el projecte  
La parcel·la disposa de subministrament d'aigua potable de la xarxa de proveïment municipal i electricitat, però no disposa de xarxa de clavegueram per a evacuació d'aigües residuals, el projecte preveu que està a l'espera de connexió quan hi haja, i s'adoptaran les mesures correctores per al funcionament normal de l'activitat, com ara:  
- Per a les aigües fecals es disposa d'un depòsit soterrat estanc de 2.000 litres, que es buidarà periòdicament. El projecte indica que el promotor ha presentat junt amb l'expedient el contracte de gestió del depòsit i factures de buidatge (documentació no aportada).  
- Es disposa de rigoles per a arreplega de lixiviats en el pati, tant en la part coberta com a l'exterior, són corregudes de formigó amb reixeta d'acer, al seu torn connectada i amb pendents al centre del pati a un sistema de tractament d'aigües residuals: decantador/desarenador i separador d'hidrocarburs, després d'este sistema s'instal·larà un depòsit soterrat d'aigües residuals de 5.000 litres, que seran retirades i abocades de forma directa a l'EDAR.  
El projecte indica que s'ha aportat a l'expedient la documentació que justifica retirada i abocament directe a EDAR (documentació no aportada).  
- Quant a l'aigües pluvials, tant la nau com la part coberta del pati disposen de canalització per a l'arreplega, que seran abocades directament al carrer.  
Segons projecte el promotor ha sol·licitat per a la xarxa de aigües residuals i pluvials autorització a la Confederació Hidrogràfica del Xúquer.  
L'activitat disposa de sistema de captació i aspiració de pols, format per dos filtres de mànegues de neteja automàtiques, amb ventiladors d'aspiració per a un cabal de 4.000 m³/h, de manera que pal·lie la emissió de partícules de pols a l'exterior.  
Tota la parcel·la disposa de paviment de formigó hidròfug.  
L'emmagatzematge temporal de residus sòlids es realitzaran en zones cobertes i amb paviment impermeable, s'amuntegaran en muntanyes recolzats en els murs de l'edificació i per classificació.  
L'emmagatzematge de les peces i components es realitzarà de forma diferenciada, els reutilitzables es comercialitzaran i els no reutilitzables s'entregaran a gestor autoritzat per al seu reciclatge.  
Tipologia de residus admesos  
La codificació dels residus per als quals se sol·licita la corresponent autorització administrativa d'emmagatzematge temporal, segons l'Orde MAM/304/2002, de 8 de febrer, per la qual es publiquen les operacions de valorització i eliminació de residus i la llista Europea de Residus, són els següents:  
Residus no perillosos  
Metalls incloses els seus aliatges: 170401, 170402, 170407.  
Formigó, rajoles, teules i materials ceràmics: 170101, 170102, 170103, 170107.  
Terra i pedres diferents de les especificades en el codi 170503\*: 170504.  
Residus mesclats de construcció i demolició diferents dels especificats en els codis 170901, 170902 i 170903: 170904.  
Plàstic: 200139.  
Paper i cartó: 200101.  
Fusta diferent de l'especificada en el codi 200137: 200138.  
Residus voluminosos: 200307.  
Tramitació administrativa  
Amb data 20 de setembre de 2013, el Servici de Gestió de Residus remet l'expedient, que consta de: projecte de BT, estudi d'impacte ambiental, estudi bàsic de seguretat i salut i projecte de nova indústria.  
  
Amb data 15 d'abril de 2014, el Servici d'Avaluació d'Impacte Ambiental emet a l'Ajuntament el requeriment d'esmena, en què se sol·licita, a més, el certificat de compatibilitat urbanística i eñ certificat d'informació pública.  
El 24 de juny de 2014 i 15 de gener de 2015, es registra en la Direcció General d'Avaluació Ambiental i Territorial la documentació requerida a l'Ajuntament de Quart de Poblet, el qual remet l'expedient de sol·licitud de llicència ambiental per a legalitzar l'activitat de planta de valorització de residus sòlids inerts, a fi d'obtindre la preceptiva declaració d'impacte ambiental, en compliment del que disposa l'article 51 de la Llei 2/2006, de 5 de maig, de Prevenció de la Contaminació i Qualitat Ambiental.  
L'expedient aporta un informe dels tècnics de l'Ajuntament de Quart de Poblet, pel que fa a la compatibilitat urbanística, on s'indica que la parcel·la no disposa de tots els servicis urbanístics exigibles (no hi ha xarxa de clavegueram en el front de la parcel·la per a efectuar els abocaments) per, tant no té la condició de solar l'ús sol·licitat correspon a un ús industrial pel qual es considera en principi un ús compatible amb el planejament, depenent de la càrrega tèrmica i de les mesures correctores. La compatibilitat urbanística de l'activitat amb el PGOU quedarà subjecta a la seua qualificació segons els graus màxims: nociva i insalubre per abocaments grau 1 i contaminació de l'ambient atmosfèric grau 2.  
El tràmit d'informació pública de l'estudi d'impacte ambiental es va dur a terme per mitjà de la inserció del corresponent anunci en el BOP núm. 274, amb data 18 de novembre de 2013, i la publicació d'un edicte en el tauler d'anuncis de l'Ajuntament, i s'han presentat al·legacions per part de l'associació d'empresaris de selecció i reciclatge de residus de la construcció i de la indústria (ARCI).  
El 9 de febrer de 2015, des del Servici d'Avaluació d'Impacte Ambiental es requerix a l'Ajuntament de Quart de Poblet nova informació pública.  
Amb data 22 de juliol de 2015, va tindre entrada en el Servici d'Avaluació d'Impacte Ambiental l'escrit de l'Ajuntament de Quart de Poblet, en el qual el tràmit d'informació pública de l'estudi d'impacte ambiental es va dur a terme per mitjà de la inserció del corresponent anunci en el BOP núm. 99, amb data 27 de maig de 2015 i la publicació d'un edicte en el tauler d'anuncis de l'Ajuntament, i no s'han presentat al·legacions.  
Afeccions legals  
Consultada la cartografia CITMA, es constata que la parcel·la en què pretén implantar-se l'activitat es troba en zona amb risc d'inundació 3, segons el vigent Pla d'Acció Territorial de Caràcter Sectorial sobre el Risc d'Inundació de la Comunitat Valenciana (PATRICOVA), per similitud amb informes demanats en altres expedients situats en parcel·les del mateix polígon industrial, s'aplicarà l'article 24 i article 28 de la normativa urbanística del PATRICOVA, ja que la parcel·la està en sòl urbà industrial.  
Consideracions ambientals  
- Les principals afeccions associades a l'activitat seran les següents:  
  
1. Emissions de pols.  
Quant a l'impacte que la instal·lació pot produir a causa de la generació de pols i partícules en suspensió durant les operacions de càrrega/descàrrega dels residus gestionats i pels vehicles utilitzats en el transport, les mesures proposades en l'estudi esmentat són:  
- Les zones d'arreplega dels residus estan sota coberta.  
- L'establiment està dotat d'un sistema d'aspiració de pols en suspensió per a evitar les emissions d'estes partícules a l'ambient durant el procés de triturat de materials.  
2. Afecció al sòl.  
Els impactes que l'activitat pot produir en el sòl es deu al manteniment de la maquinària, però per a això l'establiment proposa que la maquinària de treball siga revisada en tallers i zones preparades a l'efecte, a més, s'adopten les mesures correctores següents:  
- El paviment de la parcel·la està formigonat.  
- Es disposarà de contenidors hermètics disposats sobre cubetes de retenció, per a arreplegar els possibles abocaments accidentals, i s'emmagatzemen en una zona diferenciada correctament preparada, que estarà pintada amb pintura epoxi per a evitar la possible porositat del formigó.  
- En cas d'abocament accidental s'aïllarà la zona afectada i es netejarà amb material absorbent tipus sepiolita, sílice o semblants.  
- Es proposa la retirada periòdica dels lixiviats arreplegats.  
3. Afecció a les aigües.  
Les mesures correctores per a evitar l'afecció a les aigües superficials i subterrànies, propostes pel projecte seran les següents:  
- Els abocaments que existixen són les aigües fecals procedents de les neteges, que s'arreplegaran en un depòsit i seran retirades periòdicament per gestor autoritzat.  
- Els abocaments de les zones de recepció i emmagatzematge seran conduïts per mitjà d'un adequada pendent i un sistema de tractament d'aigües cap a una arqueta cega hermètica i impermeable, la qual serà buidada per gestor autoritzat.  
4. Producció de sorolls.  
Segons l'estudi acústic inclòs en el projecte, les principals fonts de soroll són:  
- Maquinària usada en la instal·lació i dels sistemes d'extracció.  
  
- Operacions de càrrega/descàrrega de residus.  
- Entrada/eixida de vehicles de transport i carretó elevador.  
Les mesures preventives i correctores proposta en l'estudi són les següents:  
- L'activitat funcionarà en horari diürn.  
- L'estudi acústic presentat estima que amb els elements constructius existents asseguraran un aïllament acústic suficient, de tal manera, que les transmissions a l'exterior seran inferiors als límits màxims permesos en la legislació vigent en matèria acústica.  
S'hauria de comprovar per mitjà d'una auditoria acústica que les transmissions a l'exterior de sorolls complix la legislació vigent.  
Quant a les vibracions s'eliminaran instal·lant la maquinària en bancada adequada sobre suports amortidors i separades de parets mitgeres, exteriors i pilars.  
Consideracions jurídiques  
1. El projecte examinat constituïx, segons el que preveu l'apartat 6.c, annex I, del Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'impacte ambiental, modificat pel Decret 32/2006, de 10 de març, un dels supòsits fàctics en què és preceptiva la formulació d'una declaració d'impacte ambiental, amb la resolució administrativa prèvia que s'adopte per a l'aprovació definitiva d'aquell, segons es desprén de l'article 5 de la Llei d'Impacte Ambiental i concordants del seu reglament.  
2. L'expedient ha observat els tràmits previstos en la Llei 21/2013, de 9 de desembre, d'avaluació ambiental i en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, en la Llei 2/1989, de 3 de març, de la Generalitat Valenciana, i en les altres disposicions que se li apliquen.  
  
3. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, atribuïx a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Tot això, sense perjuí de les autoritzacions que calga obtindre d'altres organismes, de conformitat amb la normativa sectorial que siga aplicable.  
Per tot això, fent ús de les facultats que tinc legalment atribuïdes, formule la següent:  
  
Resolució  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte de planta de valorització de residus sòlids inerts, promoguda per Contenedores Galán, SL, ubicada en el c/ General Lobo Montero, núm. 12, pol. ind. Ciutat Mudeco, del terme municipal de Quart de Poblet (València), sempre que este es desenrotlle d'acord amb l'estudi d'impacte ambiental, el projecte i la resta de la documentació presentada i amb les condicions establides a continuació:  
  
1. Els residus admesos en l'activitat seran els indicats en la part expositiva d'esta resolució o qualsevol altre codi LER que l'òrgan competent en matèria de gestió de residus considere susceptible d'autorització, sempre que la seua inclusió no comporte la modificació substancial del projecte avaluat i no responga a supòsits en què s'exigisca la tramitació d'un procediment d'avaluació ambiental d'acord amb la legislació sectorial vigent.  
2. Es realitzarà amb especial atenció el procediment d'admissió de residus en la instal·lació, de manera que prèviament al procés de tractament, es detecten, separen i emmagatzemen adequadament els residus perillosos (que puguen arribar mesclats amb els residus de runes), els quals s'entregaran a gestors autoritzats.  
3. Els abocaments accidentals que es produïsquen independentment del seu origen (vehicles de transport, maquinària o emmagatzematge de residus) seran arreplegats immediatament, amb material absorbent adequats, que passaran a ser considerats, al seu torn, com a residus i, per tant, gestionats d'acord amb la seua naturalesa i perillositat.  
4. Les reixetes de la zona d'arreplega de residus en el pati, tant en la zona coberta com a l'exterior, hauran de mantindre's netes, i es buidaran els depòsits o les trapes inferiors amb una freqüència suficient que garantisca que no es produïsquen vessaments.  
5. S'admet com a solució provisional la gestió indicada de les aigües residuals, quant a l'arreplega en depòsit estanc i seran retirades periòdicament per gestor autoritzat, en no haver-hi xarxa de clavegueram general del polígon, no obstant això, el promotor es connectarà a la xarxa de clavegueram del polígon en el moment en què estiga executat, per al normal exercici de l'activitat. Les instal·lacions i paràmetres de qualitat de l'aigua d'abocament s'ajustaran a l'ordenança d'abocament de l'entitat pública de sanejament d'aigües residuals o, si és més restrictiva, a l'ordenança municipal d'abocaments de l'Ajuntament de Quart de Poblet. Si fóra necessari s'aplicaran els tractaments previs pertinents per a complir els límits que s'hi establisquen.  
  
6. Cada cinc anys, s'haurà de realitzar un control de les emissions acústiques i dels nivells de recepció externs en l'entorn, a través de les auditories acústiques. L'auditoria mencionada haurà de ser realitzada per una entitat col·laboradora en matèria de qualitat ambiental per al camp de la contaminació acústica.  
7. Es portarà un registre documentat del programa de vigilància ambiental als efectes d'acreditar l'execució i adopció de les mesures preventives i correctores propostes i la comprovació de la seua eficàcia. Este registre documentat inclourà les quantitats i característiques dels residus depositats, amb la indicació de l'origen, la data d'entrega, el productor, així com les quantitats i la destinació dels productes i residus generats en l'exercici de l'activitat, a més s'arreplegarà igualment tota la documentació acreditativa relativa a accidents, fugues o vessaments, la seua arreplega i gestió posterior. La documentació del programa de vigilància ambiental estarà a la disposició de les autoritats competents.  
  
8. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent que establirà, si és procedent, l'aplicació de noves mesures correctores.  
  
Segon  
Notificar a les parts interessades que contra esta resolució, atés que és un acte de tràmit, no es pot interposar cap recurs; sense perjuí que puguen utilitzar-se els mitjans que en defensa dels seus drets s'estimen pertinents.  
  
Tercer  
Publicar en el Diari Oficial de la Comunitat Valenciana esta declaració d'impacte ambiental, d'acord amb el que establix l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'Impacte Ambiental.  
D'acord amb la disposició transitòria primera de la Llei 21/2013, de 9 de desembre, d'avaluació ambiental, la regulació de la vigència de la declaracions d'impacte ambiental establida en l'article 43 de la Llei 21/2013 és aplicable a esta declaració d'impacte ambiental.  
  
  
València, 15 d'octubre de 2015.- El director general de Medi Natural i d'Avaluació Ambiental: Antoni Marzo i Pastor.»  
  
València, 20 de novembre de 2015.- El director general de Medi Natural i d'Avaluació Ambiental: Antoni Marzo i Pastor.